| "Green, Green Grass of Home"Johnny Darrell |
| --- |
| Singlen "Green, Green Grass of Home" kansikuva |
| Singlen tiedot |
|  Albumilta | *As Long as the Winds Blow* |
|  B-puoli | "The Deepening Snow" |
|  Äänitetty  | 1965 |
|  Julkaistu | heinäkuu 1965 |
|  Formaatti | 7" single |
|  Tekijä(t) | Curly Putman |
|  Tuottaja(t) | Kelso Herston |
|  Tyylilaji | country |
|  Kesto | 02.35 |
|  Levy-yhtiö | United Artists Records |
| Johnny Darrellin muut singlet |
|  | "Green, Green Grass of Home"1965 | "As Long As The Winds Blow"1965 |

**"Green, Green Grass of Home"** on yhdysvaltalaisen lauluntekijä Curly Putmanin kirjoittama country-kappale, jonka levytti ensimmäisen kerran Johnny Darrell vuonna 1965. Levy-yhtiö United Artists Records julkaisi kappaleen vuoden 1965 heinäkuussa singlenä Darrellin esikoisalbumilta *As Long as the Winds Blow*, ja sen tuotti Kelso Herston. Singlen B-puolena oli Harlan Howardin tekemä kappale "The Deepening Snow". Darrellin levyttämänä "Green, Green Grass of Home" ei saavuttanut listasijoituksia, mutta vuonna 1965 laulaja Porter Wagonerin versioimana se nousi *Billboardin* kantrilistan sijalle neljä ja muodostui klassikoksi, jonka moni artisti ja yhtye on myöhemmin levyttänyt. 

Vuonna 1965 "Green, Green Grass of Homen" levyttivät muun muassa Bobby Bare ja Jerry Lee Lewis, joka julkaisi kappaleen albumillaan *Country Songs for City Folks*. Erään tunnetuimmista versioista tehnyt laulaja Tom Jones levytti kappaleen vuoden 1967 albumilleen *Green, Green Grass of Home* kuultuaan Lewisin version. Jonesin versio nousi ykköseksi muun muassa Britannian ja Irlannin singlelistalla, Norjan VG-listalla sekä Belgian Ultratop-listalla. Yhdysvalloissa sen korkein sijoitus oli Billboard Hot 100 -listan sija 11. Vuoden 2017 syyskuuhun mennessä brittiläisen Official Charts Companyn julkaiseman tilaston mukaan Jonesin single "Green, Green Grass of Homesta" oli myynyt pelkästään Britanniassa yhteensä 1,273,859 kappaletta, mikä tekee siitä hänen uransa kaupallisesti menestyneimmän singlen. Jonesin "Green, Green Grass of Home" oli myös ensimmäinen Decca Recordsin julkaisema single, joka ylitti Britanniassa miljoonan myydyn kappaleen rajan.

Kappaleen kirjoittanut Curly Putman löysi inspiraation "Green, Green Grass of Homen" sanoitukseen vuoden 1950 elokuvasta *Asfalttiviidakko*. Sanoitus on kertomus kuolemaantuomitusta miehestä, joka näkemässään unessa palaa lapsuudenmaisemiinsa ja kotitalonsa pihamaan vihreän ruohon helmaan rakkaiden läheistensä luo. Laulaja Tom Jones pohdiskeli kappaleen sanoituksen sisältöä brittiläisen sanomalehti *The Mail on Sundayn* haastattelussa seuraavasti:

> »Mielestäni sanoituksen sisältö on merkityksellinen. Laulun kaveri on oikeasti vankisellissä, mutta et tiedä sitä ennen kappaleen loppua. Se vaikutti minuun syvästi. Hyvä Luoja, se [kappale] maalaa selkeän kuvan, ja silti moni "Green, Green Grass of Homea" rakastava ihminen ei ole vielä ymmärtänyt sitä. Kappale kertoo hirtettäväksi tuomitusta miehestä, joka muistelee elämänsä arvokkainta aikaa.» 
> 
> 

Muita "Green, Green Grass of Homen" levyttäneitä artisteja ovat olleet esimerkiksi Johnny Cash, Elvis Presley ja Kenny Rogers. Jussi Raittinen ja Lasse Mårtenson (salanimellä Leonid Vaajakorpi) kirjoittivat kappaleesta suomenkielisen käännösversion "On ihmeen hyvä tulla kotiin", jonka levytti ensimmäisen kerran Mårtenson vuonna 1967. Suomalaisen käännösversion ovat Mårtensonin ohella levyttäneet muun muassa Erkki Liikanen, Jukka Raitanen ja Reijo Taipale.

Lähteet
-------

1. ↑  Curly Putman *discogs.com*. Discogs. Viitattu 27.2.2019. (englanniksi)
2. 1 2 3  Johnny Darrell - Green, Green Grass Of Home (Vinyl, 7", Single, 45 RPM) *discogs.com*. Discogs. Viitattu 27.2.2019. (englanniksi)
3. 1 2 3 4 5 6 7 8 9  Green Green Grass Of Home by Tom Jones - Songfacts *songfacts.com*. Songfacts. Viitattu 27.2.2019. (englanniksi)
4. ↑  The UK's Official Chart 'millionaires' revealed *officialcharts.com*.  19.9.2017. Official Charts Company. Viitattu 27.2.2019. (englanniksi)
5. ↑  Lasse Mårtenson - On Ihmeen Hyvä Tulla Kotiin (Vinyl, 7") *discogs.com*. Discogs. Viitattu 27.2.2019. (englanniksi)